google/wiki40b huggingface dataset:
Joik

Joik, samisk for sang, er samenes tradisjonelle folkemusikk, som tidligere også har hatt en vesentlig posisjon i samisk religion. Joiken er meget lydmalende, og dens lyd er sammenlignbart til tradisjonell sang hos andre urfolk, blant annet en del indianske kulturer i Nord-Amerika. Med kristningen av samene ble joik fordømt som syndig. Den norske assimileringspolitikken og kirkens og kirkelige bevegelsers syn på joik som synd spilte viktige roller i nedvurderingen. På 1950-tallet var det forbudt å bruke joik i skolen i samiske områder. Noe av bakgrunnen for at joiken var kontroversiell kan være dens tilknytning til noaiden (sjaman) og før-kristen mytologis ritualer. Samtidig var joiken sterkt rotfestet i kulturen, og tradisjonen ble vedlikeholdt. I dag er joik fortsatt levende og benyttes også som inspirasjonskilde og element i moderne samisk musikk.

Karakterisering

Hver joik er ment å reflektere en person eller sted, men ikke ment som en sang om en person eller sted. Det heter ikke å joike om noe eller noen, men å joike dem. Det er den som joikes som blir «eier» av joiken. Den som joiker forsøker å overføre essensen av personen eller stedet i sangen. 
Språklig sett er verbet «jojke» transitivt; hvis det er en venn, er det vennen som joikes, ikke om vennen. Sangene handler ofte om kjærlighet og relasjoner. En joik kan beskrive en vakker pike eller kjekk gutt som man liker, eller en rival, som man ikke liker. Som med all sang, er det mye følelser, glede og sorg i joiken. Den kan også utøves i religiøs hensikt. I før-kristen tid ble joik brukt av noaiden for å oppnå transe, men joik har hatt, og har, mange funksjoner i samisk kultur som ikke er knyttet til slike ritualer. 
Joik består av korte tekster eller ingen tekster i det hele tatt. Improvisasjon er ikke uvanlig. En joik kan være endeløs. Ord er ikke nødvendig, joiken kan uttrykkes med gester, melodi, rytmer og andre uttrykksformer. I dag kan musikkinstrumenter kombineres, særlig i profesjonell framføring.
Joik ble tradisjonelt sunget a cappella (uten musikkinstrumenter) og ofte dedikert et menneske, et dyr, eller et landskap som et personlig signatur. Den brukes til å fortelle historier (fortellende joiker) eller til å mane fram minnet om et sted, et dyr eller en person (personifiserte joiker).

Markeringer

Hver påske blir det arrangert Sámi Grand Prix i Kautokeino, som er delt inn i to sjangrer, en joik og en sangdel.
I Eurovision Song Contest 1980 fremførte Mattis Hætta en protestjoik som falt inn i Sverre Kjelsbergs vise Sámiid ædnan, og i 2019 kom gruppa KEiiNO på femteplass, med flest publikumsstemmer av alle, med sangen Spirit in the Sky, som hadde innslag av både pop og joik. Ved åpningen av de olympiske vinterleker på Lillehammer joiket Nils Aslak Valkeapää en joik, som var skrevet spesielt for anledningen. Artisten Mari Boine og gruppa Transjoik har kombinert joik og moderne musikkformer.
Nasjonalt senter for e-helseforskning

Forskningsaktivitet

Senteret driver forskning som finansieres gjennom konkurranseutsatte midler fra for eksempel Norges forskningsråd og EU. Forskningen skal være med på å støtte de nasjonale oppgavene, og sikre at senteret har fagkompetanse på e-helse.

Internasjonalt samarbeid

Nasjonalt senter for e-helseforskning er samarbeidssenter for e-helse og telemedisin til Verdens helseorganisasjon (WHO). Senteret er styremedlem i EHTEL (European Health Telematics Association) og i HIMSS Governing Council Europe. Forskningsmiljøet har erfaring fra deltakelse i EU-prosjekter og i internasjonale forskningsnettverk. I samarbeid med Direktoratet for e-helse skal senteret tilrettelegge og koordinere norsk deltakelse på ulike internasjonale arenaer.
Oslo Fekteklub

Oslo Fekteklub er en fekteklubb fra Oslo.
Den ble stiftet 6. september 1906 av Hans Bergsland som ble første formann, mens kaptein John P. Dahl ble første fektetrener. Klubben var kimen til at Norges Fekteforbund ble stiftet i 1911, og at Norge var ett av ni europeiske land som bidro til å stifte det internasjonale fekteforbundet FIE. Ved tiårsjubiléet i 1916 hadde man gått fra tyve medlemmer i 1906 til om lag 75, og klubbens instruktør var Eldgaard Olsen.
Blant fektere som har representert klubben er Severin Finne og Nils Koppang. Senere formenn har vært grosserer Aanonsen (far til Rolf), Claus Mørch under den andre verdenskrig, og senere Ove Mo. Oslo Fekteklub har siden tidlig 1960-årene holdt til i fektesalen i Njårdhallen, frem til 2013 da klubbens fikk sine egne lokaler på Hovseter.
Oslo Fekteklub av 1906 er en selvstendig klubb, godkjent av Norges Fekteforbund og Oslo Idrettskrets. I en overgangsfase ble klubben satt under administrasjon av Oslo Idrettskrets, inntil et ekstraordinært årsmøte ble gjennomført og godtkjent av Oslo Idrettskrets.
Oslo Fekteklub har aldri vært fusjonert med Njård fekting. Njård fekting og Oslo Fekteklub av 1906 var to selvstendige klubber, og er det fortsatt. Norges Fekteforbund har godkjent og behandler Oslo Fekteklub som en og uavhengig og selvstendig klubb. Prosessen med revitalisering og opphør av samarbeidet med Njård ble gjort i samarbeid med Oslo Idrettskrets, og det var derfor det ekstraordinære årsmøtet 21. juni 2013 ble holdt på Idrettens hus på Ekeberg under ledelse av Oslo Idrettskrets.
Formann fra 17. mars 2018 er Odin Øystad med Yngve Eliassen som nest formann, mens hovedtrener er Joel Oliveira. Fra september 2017 har Oslo Fekteklub flytte sin sportslige virksomhet til Bi-Kuben på Økern.
Passalus

Utseende

Store (i alle falle opp til 50 millimeter), langstrakte, jevnbrede, blanke, rødbrune til svarte biller.  Hodet er stort og bredt med små, runde fasettøyne som er delt i to av en list. Midt i pannen sitter det ofte et kort horn. Overleppen (labrum) og kjevene (mandiblene) er sterkt utviklet, de sistnevnte godt synlige ovenfra. Antennene er 10-leddete, C-formede men ikke knebøyde, de ytterste tre til fem leddene har bladlignende utskudd og danner en løs vifte som ikke kan lukkes. Brystskjoldet (pronotum) er firkantet sett ovenfra, bredere enn langt, blankt, med en lengdefure i midten. Det er et tydelig, smalt skille mellom brystskjoldet og dekkvingene. Dekkvingene er ganske lange, parallellsidige, blanke, med dype lengdestriper. Undersiden av billen er ofte dekket med opprettstående, gulaktige børster. Beina er kraftige, særlig frambeina. Framleggene (tibiae) har pigger på utsiden, mellom- og bakleggene har to lengdelister. Slekten hører til de mer kraftig bygde gruppene av Passalidae.

Levevis

Voksne og larver lever sammen i råtnende ved, og danner en slags samfunn. Dette kalles subsosialitet og er uvanlig hos biller. De voksne billene tygger trefliser som de fôrer til larvene, og hjelper dermed fordøyelsen. Både voksne og larver spiser dessuten de voksne billenes avføring (såkalt koprofagi). Dette øker næringsutbyttet siden avføringen har blitt infisert med mikroflora (bakterier og andre mikroorganismer) som frigjør næringsstoffer fra treet. De voksne billene hjelper også larvene til å bygge et puppekammer der de kan forvandle seg til en puppe. Voksne og larver kommuniserer seg imellom med lyd, og minst 14 forskjellige lydytringer er identifisert. De voksne billene lager lyd bed å gni bakkroppen mot vingene, larvene ved å gni det bakre beinparet mot hoftene til det midtre beinparet.

Utbredelse

Passalidene er i hovedsak en tropisk gruppe og forekommer ikke i Europa, men noen arter går nord til den sørlige delen av Nord-Amerika. Denne slekten forekommer i alle fall i Sør-Amerika, Sørøst-Asia og Australia.
Garden of Delights

Garden of Delights er et tysk plateselskap som har spesialisert seg på Krautrock-utgivelser, hovedsakelig musikk innspilt på 1970-tallet. Katalogen inneholder både album som har vært utgitt tidligere, samt utgivelser med tidligere uutgitt materiale. Fra og med utgivelse nr. 55 har alle utgivelsene hefter på minimum 32 sider.
Plateselskapet ble opprinnelig etablert som Penner Records, men endret siden navn til Garden of Delights.
Band som selskapet har utgitt plater med inkluderer blant annet Agitation Free, Xhol Caravan, Out of Focus, Embryo og Amon Düül II.
I serien Psychedelic Gems utgis samleplater med band som kun utga en eller to 7 tommers singler. I serien Thors Hammer utgis progressiv rock fra andre land enn Tyskland.
Awat

Awat (uigursk: ئاۋات ناھىيىسى / Avat Nahiyisi, kinesisk: 阿瓦提县; pinyin: Āwǎtí Xiàn) er et fylke i prefekturet Aksu i den autonome region Xinjiang i Folkerepublikken Kina.
Befolkningen var på 188 695 innbyggere i 1999.
Tritec (motor)

Tritec er et samarbeid mellom Chrysler Corporation og Rover-gruppen (den gang et underselskap av BMW, startet i 1997 for å utvikle en ny rekkemotor for mindre bilmodeller. Det ble bygget en fabrikk i Brasil som skulle fremstille motoren. Da BMW solgte Rover-gruppen beholdt de eierandelen i Tritec.
Tritec-motoren ble utviklet av Chrysler, og er beslektet med deres 2.0-liters motor fra Chrysler Neon. Det er en moderne motor med overliggende kamaksel og 16 ventiler, og det eksisterer tre utgaver: 1.4 liter, 1.6 liter og kompressormatet 1.6 liter.
BMW bruker denne motoren i sin BMW MINI, men vil erstatte motoren med den nye Prince-motoren utviklet i et samarbeid med PSA Peugeot Citroën nå som Chrysler er en del av BMWs erkerival DaimlerChrysler. BMWs kontrakt med Tritec går ut i 2007.
I februar 2006 bød det kinesiske selskapet Lifan på Tritec-fabrikken, da motoren ikke lenger ble brukt av verken BMW eller Chrysler. Lifans planer er å flytte fabrikkens utstyr til Kina, hvor de vil produsere en videreutviklet versjon av Tritec-motoren fra 2008. Disse motorene vil så eksporteres til Europa og Nord-Amerika.
Kommunistisk Parti

Kommunistisk Parti er et dansk kommunistisk parti som ble grunnlagt i 2006 etter at Danmarks Kommunistiske Parti/Marxister-Leninister og Kommunistisk Samling, en gruppe som var brutt ut av Kommunistisk Parti i Danmark for å starte et nytt parti, slo seg sammen.
Partiets politisk grunnlag samsvarer i stor grad med det politiske grunnlaget DKP/ML har utviklet siden 1992, med vekt på å bryte med ettpartimodellen og å skape en deltakende sosialismemodell. Kritikere på venstresida, fremfor alt Arbejderpartiet Kommunisterne, anklager imidlertid partiet for å ha overtatt de reformistiske standpunktene Danmarks Kommunistiske Parti sto for på 1970-tallet.
Partiet hadde ved stiftelsen 13 lokallag og står som utgiver av Dagbladet Arbejderen. Partiet driver bokhandler/kafeer i København, Århus og Ålborg. Det stiller ikke opp til valg, men oppfordrer medlemmer og sympatisører til å stemme Enhedslisten.
Partiformann er Jørgen Petersen.
Theodosia pilosipygidialis

Utseende

En stor (ca. 35 millimeter), litt avlang, grønt eller gyllent metallisk farget gullbasse. Hannene har lange horn både på hodet og pronotum, disse er kløvet i spissen og går mot hverandre slik at de danner en klype. Beina, særlig hannenes forbein, er lange og slanke.

Levevis

Arten lever i regnskog.

Utbredelse

Arten lever i Malaysia.
Regnbue

Regnbuen eller regnbogen er et optisk fenomen som oppstår når solen skinner gjennom regndråper i atmosfæren. Hvitgult sollys består av alle synlige bølgelengder av lys. Lysbrytningen er forskjellig avhengig av bølgelengden slik at lyset spaltes til et spektrum.
Ofte kan man se en sterk regnbue (primærbuen) innerst og en svakere sekundærbue utenfor. I den sekundære buen er fargene i motsatt rekkefølge sammenlignet med den primære.
Regnbuen blir sterkere hvis regndråpene er store.
I teorien er det omtrent 10⁴⁵ forskjellige synlige bølgelengder på lyset fra solen (og dermed regnbuen). Et typisk tetrakromat menneskes øye kan maksimalt skjelne omlag 100³ = 1000000 bølgelengder fra hverandre, rent fysisk. Men det antallet farger vi bevisst kan skjelne er langt lavere, trenbart og individuelt. Noen vil kunne skjelne mer enn de tradisjonelle 7 farger i en sterk regnbue, andre kan skjelne færre.
Fordi vi har 3 typer tapper i netthinnen, så vil det være 3+3+1=7 fargebånd som klarest skiller seg ut: rød, oransje, gul, grønn, lyseblå (turkis/ cyan), mørkeblå (indigo) og fiolett (ultra blå, med en illusjon av litt lilla, som mange har vanskelig for å skjelne).
Tradisjonelt regner man med 7 hovedbånd i regnbuen. Indigo er regnet med for å oppnå tallmagi.
På bakken ser vi en regnbue med avslutning på hver side i terrenget. Ifølge en myte skal det ligge en skatt ved enden av buen. Problemet er at en regnbue ikke har noen bestemt plassering, den er et optisk fenomen som er betinget av den enkelte iakttaker. Hvis man selv flytter på seg vil regnbuen oppstå i stadig nye regndråper. Det er derfor umulig å gå til enden av regnbuen. Sett fra fly vil regnbuen ofte sees som en komplett sirkel. Hvis skyggen av flyet kan sees, er den i sentrum av sirkelen.
Regnbuen har opptatt fysikere og matematikere helt siden antikken. Den første som ga en tilfredsstillende forklaring av regnbuen, var Teoderik av Freiberg, i begynnelsen av 1300-tallet. René Descartes var den første som forklarte fenomenet dobbelt regnbue.
Ifølge første Mosebok satte Gud regnbuen på himmelen som et løfte til Noa og hans etterkommere om at Gud aldri skulle ødelegge jorden igjen ved en vannflom.
Hans Jørgen Sandnes

Kunstnerisk virke

Sandnes har laget de ni animasjonsfilmene i serien Eventyrskogen, som er basert på Alf Prøysens barneviser, for NRK Fjernsynet. Han har også illustrert barnebøker og holder tegne- og animasjonskurs for barn.  
Til Østlands-Postens magasin BØK tegnet Sandnes og kollegaen Ingebjørg Faugstad Mæland barnesidene om Crenate. 
Siden 2013 har han illustrert Jørn Lier Horsts barnebokserie om Detektivbyrå nr.2. 
Han har videre illustrert en ny utgave av Anne-Cath. Vestlys barnebok Åtte små, to store og en lastebil. 
Han var regissør for tegnefilmen Geitekillingen som kunne telle til ti, og hadde også utviklet alle figurene i filmen. Dessuten var han en av filmens animatører. Filmen ble vist av NRK Barne-Tv første gang 25. desember 2015. Også denne filmen var basert på en fortelling av Alf Prøysen. 
Sandnes' illustrasjoner og filmer kjennetegnes av sikkert håndverk og søte, barnevennlige figurer i en fargerik underholdningsstil påvirket av blant annet animasjonstradisjonen fra Disney.
Olav Vs plass (Oslo)

Beliggenhet og utforming

Plassen ligger i Vika og er mot øst delt med en lindeallé fra Kronprinsesse Märthas plass, ofte kalt Rådhushagen, som ligger inntil Oslo rådhus. Olav Vs gate går langs plassens vestside. Dronning Mauds gate munner ut på Rådhusplassen ved Olav Vs plass. Plassen var tidligere en del av gateløpet til Olav Vs gate. Midt på plassen er det en opphøyet felt med plen, og på feltet står to poppeltrær, som har fått utvikle en naturlig krone uten kraftig beskjæring. Trærne står midt i siktlinjen både fra Olav Vs gate og Haakon VIIs gate.

Minnesmerket over Kong Olav V

«Mann og bauta» av Olav Orud ble avduket 7. juni 2015 av Kong Harald og prinsesse Astrid, fru Ferner. Minnesmerket, som står på den opphøyede delen av plassen, består av to deler: en statue av Kong Olav V, 2,80 meter høy og uten sokkel, og bak denne en bauta med relieffer fra begivenhetene i 1905 og 1945: ankomsten til landet på Vippetangen i 1905 og kongen som kronprins i uniform ved hjemkomsten i 1945. De to andre sidene av bautaen viser Kong Olavs interesse for ski og seiling.
Oslo kommune lyste i 1995 ut konkurranse om en statue som skulle settes opp på plassen. I 2001 ble det inngått avtale med kunstneren Knut Steen, mens hans utkast ble i 2006 avvist etter sterk kritikk mot uttrykket som var valgt. Den ferdige statuen ble satt opp i Gulen i Sogn og Fjordane i 2007. I 2010 bestemte kommunen at vinnerutkastet «Mann og bauta» av Olav Orud fra ytterligere en konkurranse skulle settes opp på plassen, men ferdigstillelsen av statuen ble forsinket.
Arbeidsinntekt

Arbeidsinntekt er inntekt vunnet ved arbeid og som etter skatteloven skal regnes som skattepliktig inntekt. Arbeidsinntekt skal medberegnes i både alminnelig inntekt og personinntekt, og man skal derfor betale fellesskatt til staten, skatt til kommune og fylkeskommune, trinnskatt og trygdeavgift av inntekten.
Karsten Tank Lorange

Kritikk

På Gjøvik hadde en XU-agent kamuflert som NS-medlem, skaffet seg god oversikt over tyskernes disposisjoner. Men likvideringen av Lorange  førte til at han mistet sin beste kilde. Denne aksjonen har derfor blitt trukket fram som et eksempel på hvordan Sunde direkte ødela andre motstandstiltak.
O du høyande himmel

Teksten

1.O, du høyande himmel, o du fallande jord, det koster for en ynlig å leva her på jord,

å leva her i verden urolig være må, å giva bort sin kjærlighet til den man ei kan få.
2.Å sette tro til piker det lønner ikke seg, dom elsker andre gutter og slettes ikke meg,

dom lover og dom svær på oppriktige dom er men stakkars alle gutter som kjærlighet til dom bær.
3.Det var en lørdagsaften jeg skulle sta å fri så ventet jeg da hjemme til klokka den ble ni,

jeg vasket og jeg kjemmet og pussede mitt hår med den lyseblåe vesten og den svarte hatten på.
4.Og når jeg kom på veien jeg møtte et godt lag jeg husker vel det hendte som det skulle hendt i dag.

Jeg skulle vært hos jenta mi men har så lang en vei, og når jeg kom til henne så svara hun meg nei.
5.Nei pakk deg i fra døra din forflåtne fyllehund jeg orker ikke høre dine forskvallrande munn,

thi jeg har nylig spurt og du er en dårlig kar og jeg er bra manns jente jeg vil deg ikke ha.
6.Ja vil du ikke ha meg så kyss meg du der bak for jeg har vært hos jenter før og ikke gått for vrak,

og er du så forbannet at du må gi meg nei så kan du ta en annen og overgive meg.
7.I andre bygder kaller dom meg for en rasekropp for fire hundre daler dom har jeg drøkki opp,

og åtte hundre daler dom har jeg i mitt skrin og dom vil jeg forære aller kjæresten min.
8.Og er det som du sier og er nå dette sant så gjør det ingenting om du turer litt i bland,

enhver får væra her uti stilling og stand og i en redning nøden er det godt å ha en mann.
Bulusan (Sorsogon)

Bulusan (Bayan ng Bulusan) er en kommune på Filippinene. Kommunen ligger på øya Luzon og tilhører provinsen Sorsogon. Folkemengden er på 22 884 innbyggere.
Plotin

Plotin eller Plotinos (gresk Πλωτῖνος Plōtínos, latin Plotinus) (født 204 i Lykopolis i Egypt, død 270 i Minturnae i Campania) var en gresk filosof, allment sett på som grunnlegger av nyplatonismen. Hans samlede skrifter er bevart med tittelen Enneadene.

Liv

Man har forholdsvis gode kilder til Plotins liv, ettersom hans elev Porfyrios skrev en bok om ham. Plotin begynte sine studier 28 år gammel, og han studerte under Ammonios Sakkas i Alexandria. Ti år senere reiste Plotin med følget til keiser Gordian for å lære om østens filosofi, men siden Gordian ble myrdet i Mesopotamia i år 243, måtte Plotin oppgi sin reise østover. Plotin valgte dermed å reise vestover, og året etter ankom han Roma.

Lære

Mens ideverden og sanseverden ifølge Platon utgjør to skilte områder, regner Plotin med et hierarki av virkelighet som strekker seg fra den høyeste guddommen, kalt det Ene, via verdensfornuften og verdenssjelen ned til den materielle og uformede verden. Materien er på ingen måte ond (Plotin gikk sterkt imot gnostikerne på dette punktet), men den er bare en avspeiling av det fullkomne. Mennesket søker seg derfor fra den jordiske tilværelsen til sitt himmelske opphav, et opphav som det kan få en opplevelse av i ekstasen.
Trosvik Idrettsforening

Historikk

På stiftelsesmøtet, som ble avholdt i Gamle Trosvik skole den 1. april 1946, tegnet 23 personer seg som medlem og det ble betalt inn tilsammen 85 kroner i kontingent. Senere samme år ble det fastsatt årlig kontingent på 10 kroner for voksne og 5 kroner for barn. Allerede fra første år ble arbeidet med å skaffe bane prioritert, og i løpet av et par år var plasseringen klar og arbeidet igangsatt – det aller meste på dugnad.
Banen og et lite garderobeskur sto ferdig i 1950, noen år senere ble klubbhuset i østenden av banen bygget. Dette ble senere solgt til Fredrikstad kommune og brukes nå som barnehage. Dagens klubbhus ved Mølleveien ble innviet i 1983.
TIF's første formann var Karl Kristoffersen, øvrige styremedlemmer var Kai Iversen, Arne Ulriksen, Ragnar Solvang og Håkon Olsen.
Trosviks damelag i fotball rykket opp i 1. divisjon i 1979, men trakk seg før serien startet. Serien ble derfor spilt med ni lag.
Trosvik IF ble i 2012 historiske når de ansatte tidenes yngste A-lagstrener i fotball i norsk fotballhistorie. Ole Martin Nesselquist, kun 19 år fra Moss, ble ansatt av klubben i oktober 2012 for å trene A-laget i sesongen 2013. Etter nedrykket fra 3.divisjon i 2012, er det mange personer som håper at Nesselquist kan få Trosvik tilbake i 3.divisjon. Nesselquist skrev under en ettårs-kontrakt.
Beatport

Innhold

Gjennom avtaler med plateselskapene tilbyr Beatport et bredt utvalg nyutgivelser, popklassikere og spesialutgivelser, som finnes kategorisert etter genre, for eksempel house, nu-disco, trance, drum and bass, dubstep og techno. Beatports grafikk nyttiggjør seg interface eller GUI, og er basert på Adobe Flash versjon 9.0+. 
Brukerne kan søke, forhåndslytte, kjøpe og laste ned musikk på samme vis som på iTunes Music Store, og en kan enten handle enkeltspor eller sammenhengende utgivelser, album eller innholdet i en aktuell hitliste. 'Top Ten'-listene er gjort tilgjengelig for Beatport av platepratere og plateprodusenter som stiller til rådighet sine favoritanbefalinger i øyeblikket.
Beatport har inngått avtaler med mer enn 6500 plateselskaper, som hver uke leverer omkring tusen nye låter. Plateselskapene som figurerer på Beatport mottar vanlige royalties for alt som selges. Adgang til Beatport fra www.beatport.com eller fra Traktor DJ Studio software. Det finnes dog enkelte sanger i Beatports kataloger som på grunn territoriale salgsrestriksjoner ikke er allment tilgjengelig. Slike begrensninger skyldes blant annet lisensavtaler inngått mellom den opphavsrettslige eier og en eller flere plateselskaper som har del-lisensiert enkeltprodukter for å selge eksklusivt innenfor sine avgrensede områder.
Davis Anchorage

Davis Anchorage er en ankringsplass i Antarktis utenfor off Breidneset i Vestfold Hills. Den grenser i vest til Krat Rocks og Hobby Rocks, og i øst til skjær og grunner som strekker seg 1 km utover fra Davis Station. Bukta har vært benyttet av skipene til Australian National Antarctic Research Expeditions til Davis Station, som bukta ble oppkalt etter siden 1957.
Helsåa

Helsåa er ei elv i Fosnes kommune i Nord-Trøndelag. Den er en av fem tilløpselver til Salvatnet, og drenerer ut i sørøstlige ende av innsjøen. Helsåa er om lag en halv kilometer lang, og har et lite fossefall 300 meter oppstrøms Salvatnet. Laks og sjøaure kan likevel vandre opp hele elva og opp til den ovenforliggende Helsåtjønna.
NM i judo 1988

NM i judo 1988 ble arrangert i Sandefjord 19.-20. mars.
Kongepokalene ble vunnet av Inger Lise Solheim og Fridtjof Thoen.